Κοινή θέση (ΕΚ) αριθ. 27/2001

που καθορίστηκε από το Συμβούλιο στις 25 Ιουνίου 2001

για την έκδοση της απόφασης 2001/.../ΕΚ του Ευρωπαϊκού Κοινοβουλίου και του Συμβουλίου, της ..., περί κοινοτικών μέτρων ενθάρρυνσης στον τομέα της απασχόλησης

(Κείμενο που παρουσιάζει ενδιαφέρον για τον ΕΟΧ)

(2001/C 301/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 129,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

τη γνώμη της Επιτροπής των Περιφερειών(3),

αποφασίζοντας σύμφωνα με τη διαδικασία του άρθρου 251 της συνθήκης(4),

Εκτιμώντας τα ακόλουθα:

(1) Το άρθρο 3 της συνθήκης ορίζει ότι η δράση της Κοινότητας περιλαμβάνει την προαγωγή του συντονισμού μεταξύ των πολιτικών των κρατών μελών για την απασχόληση, προκειμένου να αυξηθεί η αποτελεσματικότητά τους με την ανάπτυξη συντονισμένης στρατηγικής για την απασχόληση.

(2) Το έκτακτο Ευρωπαϊκό Συμβούλιο για την απασχόληση στο Λουξεμβούργο, στις 20 και 21 Νοεμβρίου 1997, θέσπισε μια συνολική στρατηγική για την απασχόληση, την ευρωπαϊκή στρατηγική για την απασχόληση, η οποία περιλαμβάνει το συντονισμό των πολιτικών απασχόλησης των κρατών μελών, βάσει κατευθυντήριων γραμμών για την απασχόληση, οι οποίες έχουν συμφωνηθεί από κοινού (διαδικασία του Λουξεμβούργου), τη συνέχιση και την ανάπτυξη μιας συντονισμένης μακροοικονομικής πολιτικής και μιας αποτελεσματικής εσωτερικής αγοράς, με σκοπό να τεθούν τα θεμέλια για βιώσιμη ανάπτυξη, νέο δυναμισμό και κλίμα εμπιστοσύνης πρόσφορο για την ανάκαμψη της απασχόλησης. Η στρατηγική συνεπάγεται επίσης την ενεργοποίηση, με τρόπο πιο συστηματικό, όλων των κοινοτικών πολιτικών, τόσο των πολιτικών πλαισίωσης όσο και των πολιτικών υποστήριξης, για την προαγωγή της απασχόλησης.

(3) Το Ευρωπαϊκό Συμβούλιο της Λισαβώνας της 23ης και 24ης Μαρτίου 2000 συμφώνησε σε ένα νέο στρατηγικό στόχο για την Ένωση, που συνίσταται στη δημιουργία μιας ανταγωνιστικής και δυναμικής οικονομίας που θα βασίζεται στη γνώση, με ικανότητα βιώσιμης οικονομικής ανάπτυξης, με περισσότερες και καλύτερες θέσεις εργασίας και μεγαλύτερη κοινωνική συνοχή, καθώς και στην εκ νέου δημιουργία συνθηκών πλήρους απασχόλησης. Γι' αυτό το σκοπό, θέσπισε νέο φάσμα στόχων και σημείων αναφοράς, τα οποία εισήγαγε σε μια νέα μέθοδο συντονισμού σε όλα τα επίπεδα, παράλληλα με τον ισχυρότερο καθοδηγητικό και συντονιστικό ρόλο του Ευρωπαϊκού Συμβουλίου, προκειμένου να εξασφαλίσει πιο συνεπή στρατηγική διεύθυνση και αποτελεσματική παρακολούθηση της προόδου. Επιπλέον ζήτησε η ενδιάμεση αναθεώρηση της διαδικασίας του Λουξεμβούργου να δώσει νέα ώθηση, εμπλουτίζοντας τις κατευθυντήριες γραμμές για την απασχόληση με πιο συγκεκριμένους στόχους, με τους οποίους θα καθιερώνονται στενότεροι δεσμοί με άλλους σχετικούς τομείς πολιτικής.

(4) Ένα σημαντικό στοιχείο της ευρωπαϊκής στρατηγικής για την απασχόληση συνίσταται στο ότι τα κράτη μέλη συνεργάζονται στον τομέα της πολιτικής για την απασχόληση, ενώ διατηρούν το δικαίωμα λήψης αποφάσεων που ανταποκρίνονται στις ιδιαιτερότητές τους. Ένα άλλο σημαντικό στοιχείο είναι ότι τα κράτη μέλη διδάσκονται από τις εμπειρίες των άλλων, συμπεριλαμβανομένων των τρόπων συμμετοχής των κοινωνικών εταίρων και των τοπικών και περιφερειακών αρχών.

(5) Το Ευρωπαϊκό Συμβούλιο έχει αρκετές φορές αποφασίσει ότι θα πρέπει να θεσπιστούν και να συγκεντρώνονται συγκρίσιμες και αξιόπιστες στατιστικές και δείκτες στον τομέα της απασχόλησης και της αγοράς εργασίας.

(6) Η απόφαση 2000/98/ΕΚ του Συμβουλίου, της 24ης Ιανουαρίου 2000, για τη σύσταση της επιτροπής απασχόλησης(5), αποσκοπεί στην προώθηση του συντονισμού μεταξύ των κρατών μελών, των πολιτικών για την απασχόληση και την αγορά εργασίας.

(7) Στις 31 Δεκεμβρίου 2000 έληξε η ισχύς της απόφασης του Συμβουλίου 98/171/ΕΚ, της 23ης Φεβρουαρίου 1998, σχετικά με τη θέσπιση κοινοτικών δράσεων σε θέματα έρευνας, ανάλυσης και συνεργασίας στον τομέα της απασχόλησης και της αγοράς εργασίας(6), η οποία προέβλεπε παρόμοιες δραστηριότητες.

(8) Η παρούσα απόφαση θα πρέπει να επιτρέψει τη συνέχιση και την ανάπτυξη των δραστηριοτήτων που έχουν αναληφθεί βάσει της απόφασης 98/171/ΕΚ. Κατά την εφαρμογή δραστηριοτήτων στο πλαίσιο της παρούσας απόφασης, η Επιτροπή θα πρέπει να λαμβάνει πλήρως υπόψη της τα αποτελέσματα του προγράμματος που εκτελείται βάσει της απόφασης 98/171/ΕΚ.

(9) Τα απαιτούμενα μέτρα για την εφαρμογή της παρούσας απόφασης θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(7).

(10) Η παρούσα απόφαση καθορίζει, για όλη τη διάρκεια του προγράμματος το χρηματοδοτικό πλαίσιο το οποίο αποτελεί την προνομιακή αναφορά, κατά την έννοια του σημείου 33 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής, για τη δημοσιονομική πειθαρχία και τη βελτίωση της διαδικασίας του προϋπολογισμού(8), σχετικά με την αρχή του προϋπολογισμού στα πλαίσια της ετήσιας διαδικασίας προϋπολογισμού,

ΑΠΟΦΑΣΙΖΟΥΝ:

Άρθρο 1

Θέσπιση κοινοτικών δραστηριοτήτων

Θεσπίζονται κοινοτικές δραστηριότητες σε θέματα ανάλυσης, έρευνας και συνεργασίας μεταξύ των κρατών μελών στον τομέα της απασχόλησης και της αγοράς εργασίας, για τη χρονική περίοδο από 1ης Ιανουαρίου 2001 έως 31 Δεκεμβρίου 2005.

Άρθρο 2

Αρχές

1. Οι δραστηριότητες που αναφέρονται στην παρούσα απόφαση συνδέονται άμεσα με την εφαρμογή του τίτλου VIII της συνθήκης.

2. Οι δραστηριότητες συμβάλλουν στην επίτευξη του νέου στρατηγικού στόχου που όρισε το Ευρωπαϊκό Συμβούλιο της Λισαβώνας, να μπορέσει δηλαδή η Κοινότητα να αποκαταστήσει τις προϋποθέσεις πλήρους απασχόλησης.

Άρθρο 3

Στόχοι

1. Στόχος αυτών των δραστηριοτήτων είναι:

α) η προώθηση συντονισμένης προσέγγισης όσον αφορά την πολιτική στον τομέα της απασχόλησης στην Κοινότητα, με γενικό στόχο την αύξηση του ποσοστού απασχόλησης όπως καθορίστηκε από το Ευρωπαϊκό Συμβούλιο της Λισαβώνας·

β) η συμβολή στην ανάπτυξη της συντονισμένης στρατηγικής για την απασχόληση μέσω της ανάλυσης, της παρακολούθησης και της υποστήριξης δράσεων που εκτελούνται στα κράτη μέλη, λαμβάνοντας δεόντως υπόψη τις αρμοδιότητες των κρατών μελών σε αυτόν τον τομέα·

γ) η ανάπτυξη, η συνέχεια και η αξιολόγηση της ευρωπαϊκής στρατηγικής για την απασχόληση, δίδοντας ιδιαίτερη έμφαση στις μελλοντικές προοπτικές·

δ) η ενθάρρυνση της συνεργασίας μεταξύ των κρατών μελών σε θέματα ανάλυσης, έρευνας και παρακολούθησης της πολιτικής για την αγορά εργασίας·

ε) ο εντοπισμός ορθών πρακτικών και η προώθηση της ανταλλαγής και μεταφοράς πληροφοριών και εμπειριών·

στ) η ανάπτυξη της προσέγγισης και του περιεχομένου της ευρωπαϊκής στρατηγικής για την απασχόληση, συμπεριλαμβανομένων τρόπων συνεργασίας με τους κοινωνικούς εταίρους και τις σχετικές τοπικές και περιφερειακές αρχές, και

ζ) η εφαρμογή μιας ενεργού και διαφανούς πολιτικής πληροφόρησης.

2. Η ανάλυση στο πλαίσιο αυτών των δραστηριοτήτων πρέπει στον μέγιστο δυνατό βαθμό να γίνεται με βάση το φύλο.

Άρθρο 4

Κοινοτικά μέτρα

1. Λαμβάνοντας υπόψη τις αρχές που καθορίζονται στο άρθρο 2 και για την επίτευξη των στόχων του άρθρου 3, τα κοινοτικά μέτρα καλύπτουν τις ακόλουθες δραστηριότητες:

α) ανάλυση και αξιολόγηση των τάσεων όσον αφορά την απασχόληση και των προϋποθέσεων των πολιτικών πλαισίωσης· ανάλυση προοπτικών όσον αφορά πολιτικές που ενδιαφέρουν την Επιτροπή και τα κράτη μέλη για την αξιολόγηση των επιλογών πολιτικής και των επιπτώσεων των κοινοτικών πολιτικών· μελέτη των προοπτικών και διερεύνηση νέων θεμάτων πολιτικής που ανακύπτουν κατά την ανάπτυξη της συντονισμένης στρατηγικής για την απασχόληση·

β) στήριξη των προσπαθειών των κρατών μελών για την αξιολόγηση, με τρόπο συνεπή και συντονισμένο, των εθνικών σχεδίων δράσης για την απασχόληση, συμπεριλαμβανομένου του τρόπου συμμετοχής των κοινωνικών εταίρων και των σχετικών τοπικών και περιφερειακών αρχών στην υλοποίησή τους· μια ειδική αξιολόγηση πραγματοποιείται κατά τη λήξη της πρώτης περιόδου εφαρμογής των ετήσιων κατευθυντήριων γραμμών για την πολιτική της απασχόλησης, που ορίζονται σύμφωνα με τη διαδικασία του Λουξεμβούργου·

γ) ποσοτική και ποιοτική αξιολόγηση των επιδράσεων της ευρωπαϊκής στρατηγικής για την απασχόληση γενικά και ανάλυση της συνοχής της ευρωπαϊκής στρατηγικής για την απασχόληση με τη γενική οικονομική πολιτική καθώς και με άλλους τομείς της πολιτικής·

δ) συγκέντρωση και ανταλλαγή εμπειριών στα κράτη μέλη, συμπεριλαμβανομένης της διαδικασίας αξιολόγησης από ομοτίμους, όσον αφορά τόσο τους πυλώνες όσο και τις επιμέρους κατευθυντήριες γραμμές, όπως ορίζονται στις ετήσιες κατευθυντήριες γραμμές για την απασχόληση για τα κράτη μέλη. Η ενίσχυση αυτής της συνεργασίας θα βοηθήσει τα κράτη μέλη να αναπτύξουν τις πολιτικές τους για την απασχόληση βάσει των εμπειριών που έχουν αποκτηθεί·

ε) παρακολούθηση της ευρωπαϊκής στρατηγικής για την απασχόληση στα κράτη μέλη, ιδίως μέσω του Ευρωπαϊκού Παρατηρητηρίου για την Απασχόληση·

στ) τεχνικές και επιστημονικές εργασίες που απαιτούνται για την υποστήριξη της ανάπτυξης κοινών ποσοτικών και ποιοτικών δεικτών, τη βελτίωση και τη συμπλήρωση των στατιστικών, τη συγκριτική αξιολόγηση των επιδόσεων και την ανταλλαγή πληροφοριών σε θέματα ορθών πρακτικών·

ζ) υποστήριξη των προσπαθειών που αναλαμβάνουν οι εκάστοτε Προεδρίες του Συμβουλίου της Ευρωπαϊκής Ένωσης για την εστίαση σε θέματα προτεραιότητας της Ευρωπαϊκής στρατηγικής για την απασχόληση και σε ειδικές εκδηλώσεις διεθνούς σημασίας ή γενικού ενδιαφέροντος για την Κοινότητα και τα κράτη μέλη.

2. Στα πλαίσια των δραστηριοτήτων της παραγράφου 1, θα καταβληθούν προσπάθειες για την ενσωμάτωση της αρχής της ισότητας των δύο φύλων, ιδίως όσον αφορά την ισότητα ευκαιριών μεταξύ ανδρών και γυναικών στην απασχόληση και στις αγορές εργασίας και την συνάρθρωση της επαγγελματικής και της οικογενειακής ζωής.

3. Κατά την εφαρμογή των μέτρων της παραγράφου 1, η Επιτροπή λαμβάνει υπόψη της τα διαθέσιμα στατιστικά στοιχεία και τις υπάρχουσες μελέτες και εκθέσεις σχεδίων διεθνών οργανισμών, όπως του Οργανισμού Οικονομικής Συνεργασίας και Ανάπτυξης (ΟΟΣΑ) και της Διεθνούς Οργάνωσης Εργασίας (ΔΟΕ).

Άρθρο 5

Αποτελέσματα

Τα αποτελέσματα των δραστηριοτήτων του άρθρου 4 θα χρησιμοποιηθούν ή θα δημοσιευθούν ανάλογα με το είδος της εφαρμοζόμενης δραστηριότητας, συμπεριλαμβανομένων:

α) της έκθεσης "απασχόληση στην Ευρώπη" και άλλων δημοσιεύσεων, εγγράφων εργασίας, εκθέσεων που υποβάλλονται στο Συμβούλιο, την Επιτροπή και την επιτροπή απασχόλησης, συμπεριλαμβανομένων εκθέσεων περί της αξιολόγησης της διαδικασίας του Λουξεμβούργου η οποία αναφέρεται στο άρθρο 4 παράγραφος 1 στοιχείο β)·

β) εθνικών σεμιναρίων που διοργανώνονται για την προετοιμασία των εθνικών σχεδίων δράσης για την απασχόληση, σεμιναρίων για την πολιτική απασχόλησης ή τη διοργάνωση σημαντικών διεθνών εκδηλώσεων για θέματα προτεραιότητας ή γενικού ενδιαφέροντος·

γ) της χρήσης των δυνατοτήτων που προσφέρει το διαδίκτυο για τη διάδοση αποτελεσμάτων (δημοσιεύσεις στο διαδίκτυο, διεξαγωγή συζητήσεων και σεμιναρίων) και ως μέσου για την αύξηση της συνεργασίας και της ανταλλαγής πληροφοριών.

Άρθρο 6

Συνοχή και συμπληρωματικότητα

Η Επιτροπή μεριμνά ώστε να υπάρχει συνοχή και συμπληρωματικότητα μεταξύ των μέτρων που εφαρμόζονται στο πλαίσιο της παρούσας απόφασης και των άλλων συναφών κοινοτικών προγραμμάτων και πρωτοβουλιών (όπως το πρόγραμμα για την κοινωνική ενσωμάτωση και το πρόγραμμα-πλαίσιο για την έρευνα, την τεχνολογική ανάπτυξη και την επίδειξη). Τα αποτελέσματα άλλων κοινοτικών πρωτοβουλιών μπορούν να αξιοποιηθούν για την εκτέλεση των δράσεων στο πλαίσιο της παρούσας απόφασης, ενώ τα αποτελέσματα των δραστηριοτήτων που αναφέρονται στην παρούσα απόφαση μπορούν να αξιοποιηθούν σε άλλες κοινοτικές πρωτοβουλίες.

Άρθρο 7

Συμμετοχή τρίτων χωρών

1. Οι δραστηριότητες στις οποίες θα μπορούν να συμμετέχουν οι χώρες του Ευρωπαϊκού Οικονομικού Χώρου, οι συνδεδεμένες χώρες της Κεντρικής και Ανατολικής Ευρώπης, η Κύπρος, η Μάλτα και η Τουρκία καθώς και οι μεσογειακές χώρες-εταίροι της Ευρωπαϊκής Ένωσης, θα καθοριστούν στα πλαίσια των σχέσεων της Ευρωπαϊκής Ένωσης με τις χώρες αυτές.

2. Η δαπάνη της συμμετοχής την οποία προβλέπει η παράγραφος 1 θα επιβαρύνει είτε τις ενδιαφερόμενες χώρες είτε τις γραμμές του κοινοτικού προϋπολογισμού που αφορούν την υλοποίηση, στο σχετικό τομέα, των συμφωνιών συνεργασίας, σύνδεσης ή εταιρικής σχέσης με αυτές τις χώρες.

Άρθρο 8

Μέτρα εφαρμογής

1. Τα απαιτούμενα μέτρα για την εφαρμογή της παρούσας απόφασης όσον αφορά τα θέματα που απαριθμούνται κατωτέρω, θεσπίζονται σύμφωνα με τη διαδικασία της διαχειριστικής επιτροπής που αναφέρεται στο άρθρο 9 παράγραφος 2:

α) οι γενικές κατευθυντήριες γραμμές για την υλοποίηση του προγράμματος·

β) ο ετήσιος προϋπολογισμός και η κατανομή των κονδυλίων για τα εκάστοτε μέτρα·

γ) το ετήσιο πρόγραμμα εργασίας για την υλοποίηση των δράσεων στο πλαίσιο των δραστηριοτήτων, και οι προτάσεις της Επιτροπής όσον αφορά τα κριτήρια επιλογής για χρηματοδοτική υποστήριξη, περιλαμβανομένων των κριτηρίων για την παρακολούθηση και την αξιολόγηση των δραστηριοτήτων που λαμβάνουν αυτή την υποστήριξη, καθώς και τη διαδικασία για τη διάδοση και μεταφορά των αποτελεσμάτων.

2. Τα απαιτούμενα μέτρα για την εφαρμογή της παρούσας απόφασης όσον αφορά κάθε άλλο θέμα, θεσπίζονται σύμφωνα με τη διαδικασία της συμβουλευτικής επιτροπής που αναφέρεται στο άρθρο 9 παράγραφος 3.

Άρθρο 9

Επιτροπή

1. Η Επιτροπή επικουρείται από επιτροπή.

2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ είναι δύο μήνες.

3. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 3 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

4. Η επιτροπή θεσπίζει τον εσωτερικό κανονισμό της.

Άρθρο 10

Συνεργασία με άλλες επιτροπές

Προκειμένου να εξασφαλισθεί η συνεκτικότητα και η συμπληρωματικότητα αυτών των δραστηριοτήτων με άλλα μέτρα που αναφέρονται στο άρθρο 6, η Επιτροπή ενημερώνει τακτικά την επιτροπή του άρθρου 9 σχετικά με άλλες συναφείς κοινοτικές δράσεις. Όταν αρμόζει, η Επιτροπή καθιερώνει τακτική και συγκροτημένη συνεργασία μεταξύ αυτής της επιτροπής και των επιτροπών που έχουν συσταθεί για άλλες συναφείς πολιτικές, μέτρα και δράσεις.

Άρθρο 11

Καθιέρωση σχέσεων

Υπό την επιφύλαξη των άρθρων 8, 9 και 10 η Επιτροπή καθιερώνει τις αναγκαίες σχέσεις με την επιτροπή απασχόλησης, προκειμένου να εξασφαλίσει την τακτική και κατάλληλη ενημέρωση της εν λόγω επιτροπής σχετικά με την εκτέλεση των δραστηριοτήτων στις οποίες αναφέρεται η παρούσα απόφαση.

Επιπλέον, η Επιτροπή καθιερώνει, στο πλαίσιο των δραστηριοτήτων που αναφέρονται στην παρούσα απόφαση, τις αναγκαίες σχέσεις με τους κοινωνικούς εταίρους και ανταλλάσσει τακτικά απόψεις μαζί τους. Προς τούτο, η Επιτροπή διαθέτει στους κοινωνικούς εταίρους τις σχετικές πληροφορίες. Η Επιτροπή ενημερώνει την επιτροπή απασχόλησης και την επιτροπή του άρθρου 9 σχετικά με τις απόψεις των κοινωνικών εταίρων.

Άρθρο 12

Χρηματοδότηση

1. Το χρηματοδοτικό πλαίσιο για την εκτέλεση των κοινοτικών δραστηριοτήτων που αναφέρονται στην παρούσα απόφαση για το διάστημα από 1ης Ιανουαρίου 2001 έως 31 Δεκεμβρίου 2005, καθορίζεται σε 50 εκατομμύρια ευρώ.

2. Η αρμόδια για τον προϋπολογισμό αρχή εγκρίνει τις ετήσιες πιστώσεις εντός του ορίου των δημοσιονομικών προοπτικών.

Άρθρο 13

Αξιολόγηση και υποβολή εκθέσεων

1. Η Επιτροπή καθορίζει δείκτες επιδόσεων για τις δράσεις, εξασφαλίζει την παρακολούθηση της επίτευξης των ενδιάμεσων αποτελεσμάτων και προβαίνει σε ανεξάρτητες αξιολογήσεις κατά το τρίτο έτος (ενδιάμεσες αξιολογήσεις) και νωρίς κατά το τελευταίο έτος (αξιολόγηση πριν από τη λήξη) των δραστηριοτήτων. Οι αξιολογήσεις αφορούν ειδικότερα τις επιπτώσεις των δραστηριοτήτων και την αποτελεσματικότητα στη χρήση των πόρων και περιέχουν συστάσεις με σκοπό την έκδοση αποφάσεων για προσαρμογές και την ενδεχόμενη παράταση των δραστηριοτήτων.

2. Η Επιτροπή δημοσιοποιεί τα αποτελέσματα των δράσεων που έχουν αναληφθεί και τις εκθέσεις αξιολόγησης.

3. Βάσει των αξιολογήσεων, η Επιτροπή μπορεί να προτείνει παράταση των δραστηριοτήτων.

4. Η Επιτροπή υποβάλλει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών ενδιάμεση έκθεση για τα αποτελέσματα των δραστηριοτήτων το αργότερο έως τις 31 Δεκεμβρίου 2003, καθώς και τελική έκθεση, το αργότερο έως τις 31 Δεκεμβρίου 2006. Σε αυτές τις εκθέσεις περιλαμβάνονται πληροφορίες για την κοινοτική χρηματοδότηση στο πλαίσιο των δραστηριοτήτων και τη συνεκτικότητα και συμπληρωματικότητα με άλλα συναφή προγράμματα, δράσεις και πρωτοβουλίες, καθώς και τα σχετικά αποτελέσματα των αξιολογήσεων.

Άρθρο 14

Δημοσίευση

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

...

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C 337 Ε της 28.11.2000, σ. 242.

(2) Γνώμη που διατυπώθηκε στις 28 Φεβρουαρίου 2001 (EE C 139 της 11.5.2001, σ. 30).

(3) Γνώμη που διατυπώθηκε στις 13 Δεκεμβρίου 2000 (EE C 144 της 16.5.2001, σ. 30).

(4) Γνώμη του Ευρωπαϊκού Κοινοβουλίου της 14ης Φεβρουαρίου 2001 (EE C 276 της 1.10.2001, σ. ...)· κοινή θέση του Συμβουλίου της 25ης Ιουνίου 2001 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(5) EE L 29 της 4.2.2000, σ. 21.

(6) EE L 63 της 4.3.1998, σ. 26.

(7) ΕΕ L 184 της 17.7.1999, σ. 23.

(8) ΕΕ C 172 της 18.6.1999, σ. 1.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

1. Στις 24 Ιουλίου 2000, η Επιτροπή υπέβαλε στο Συμβούλιο, βάσει του άρθρου 129 της συνθήκης για την ίδρυση της Ευρωπαϊκής Κοινότητας (συνθήκη ΕΚ), πρόταση απόφασης του Ευρωπαϊκού Κοινοβουλίου και του Συμβουλίου περί κοινοτικών μέτρων ενθάρρυνσης στον τομέα της απασχόλησης.

2. Ενεργώντας δυνάμει του άρθρου 251 της συνθήκης ΕΚ, το Ευρωπαϊκό Κοινοβούλιο γνωμοδότησε σε πρώτη ανάγνωση στις 14 Φεβρουαρίου 2001.

Η Οικονομική και Κοινωνική Επιτροπή γνωμοδότησε στις 28 Φεβρουαρίου 2001 και η Επιτροπή των Περιφερειών στις 13 Δεκεμβρίου 2000.

3. Στις 28 Φεβρουαρίου 2001, η Επιτροπή υπέβαλε στο Συμβούλιο τροποποιημένη πρόταση απόφασης η οποία υιοθετεί ορισμένες τροπολογίες που πρότεινε το Ευρωπαϊκό Κοινοβούλιο.

4. Σύμφωνα με τη διαδικασία του άρθρου 251 της συνθήκης ΕΚ, το Συμβούλιο καθόρισε την κοινή θέση του στις 25 Ιουνίου 2001.

II. ΣΤΟΧΟΣ

Η πρόταση απόφασης αποσκοπεί στην εφαρμογή του άρθρου 129 της συνθήκης ΕΚ. Ειδικότερα, έχει στόχο τη διευκόλυνση της συνεργασίας μεταξύ κρατών μελών και την υποστήριξη της δράσης τους στον τομέα της απασχόλησης.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Γενικές παρατηρήσεις

Το άρθρο 129 της συνθήκης ΕΚ προβλέπει ότι το Συμβούλιο δύναται "να θεσπίζει μέτρα ενθάρρυνσης για τη διευκόλυνση της συνεργασίας μεταξύ κρατών μελών και την υποστήριξη της δράσης των τελευταίων στον τομέα της απασχόλησης μέσω πρωτοβουλιών, οι οποίες αποσκοπούν στην ανάπτυξη ανταλλαγής πληροφοριών και δοκιμασμένων πρακτικών, στην παροχή συγκριτικής ανάλυσης και συμβουλευτικού υλικού, καθώς και στην προαγωγή καινοτόμων προσεγγίσεων και στην αξιολόγηση εμπειριών".

Το Συμβούλιο σεβάστηκε, στην κοινή θέση του, τους στόχους που πρότεινε η Επιτροπή και υποστήριξε το Κοινοβούλιο, ενώ ταυτόχρονα εισήγαγε στην πρόταση ορισμένες τροπολογίες.

Η κοινή θέση ενεργεί στον τομέα που καλύπτεται από τους στόχους του άρθρου 129 της συνθήκης ΕΚ, προσδιορίζοντας τα μέτρα που πρέπει να ληφθούν σε κοινοτικό επίπεδο για να υποστηριχθούν οι προσπάθειες των κρατών μελών στην επιδίωξη του στόχου της πλήρους απασχόλησης, σεβόμενη ταυτόχρονα την αρμοδιότητα των κρατών μελών εν προκειμένω.

Βάσει των στρατηγικών στόχων που καθόρισαν τα Ευρωπαϊκά Συμβούλια του Λουξεμβούργου και της Λισαβόνας και σύμφωνα με τα μέσα που προσφέρονται στα κράτη μέλη για την επίτευξη των στόχων αυτών, ιδίως την ανοικτή μέθοδο συντονισμού, ο υποστηρικτικός ρόλος της Κοινότητας αποκτά νέα διάσταση. Η κοινή θέση αποσκοπεί στην αντικατάσταση της απόφασης 98/171/EK του Συμβουλίου της 23ης Φεβρουαρίου 1998, η οποία έληξε στις 31 Δεκεμβρίου 2000, και με πιο φιλόδοξους στόχους από την απόφαση αυτή.

Η κοινή θέση καθορίζει τις αρχές που θα πρέπει να προσανατολίσουν τις κοινοτικές πρωτοβουλίες. Μια από τις αρχές που θα πρέπει να ενσωματωθούν είναι η αρχή της ισότητας των φύλων. Για να επιτύχει τους στόχους της, η κοινή θέση βασίζεται στη συμμετοχή, μεταξύ άλλων, των κοινωνικών εταίρων και των περιφερειακών και τοπικών αρχών. Προβλέπει επίσης τα μέσα κοινολόγησης των αποτελεσμάτων των δραστηριοτήτων και οργανώνει ένα ολόκληρο σύστημα αξιολόγησης των αποτελεσμάτων αυτών. Η συμμετοχή στις δραστηριότητες μπορεί να είναι ανοικτή σε τρίτες χώρες, ιδίως στις χώρες που είναι υποψήφιες για προσχώρηση.

Μεταξύ των τροπολογιών που εισήχθησαν στην κοινή θέση συγκαταλέγονται και εκείνες που αποσκοπούν σε μεγαλύτερη σαφήνεια και απλούστευση του νομοθετικού κειμένου, αλλά και όσες επιτρέπουν να γίνει δεκτός, τουλάχιστον ως προς το πνεύμα, μεγάλος αριθμός τροπολογιών που πρότεινε το Κοινοβούλιο.

2. Τροπολογίες του Ευρωπαϊκού Κοινοβουλίου

Στις 14 Φεβρουαρίου 2001, η ολομέλεια του Κοινοβουλίου ενέκρινε 17 τροπολογίες. Οι τροπολογίες μπορούν να συνοψισθούν ως εξής:

- Τροπολογίες σχετικές με τη διαδικασία του Λουξεμβούργου και τη συμμετοχή των κοινωνικών εταίρων και των τοπικών και περιφερειακών αρχών (τροπολογίες αριθ. 1, 3, 5),

- Τροπολογίες σχετικά με θέματα φύλου και ισότητας των ευκαιριών (τροπολογίες αριθ. 4, 7, 8, 9, 11),

- Τροπολογίες με στόχο την εξασφάλιση μεγαλύτερης ευαισθητοποίησης του κοινού [τροπολογίες αριθ. 3 (δεύτερο μέρος), 11, 12],

- Τροπολογίες σχετικά με τη συμμετοχή του Ευρωπαϊκού Κοινοβουλίου (τροπολογίες αριθ. 2, 15),

- Τροπολογία σχετικά με την αξιολόγηση της ευρωπαϊκής στρατηγικής για την απασχόληση (τροπολογία αριθ. 6),

- Τροπολογία σχετικά με τα πιλοτικά σχέδια (τροπολογία αριθ. 10),

- Τροπολογίες με στόχο τη διευκρίνιση των σχέσεων με άλλα κοινοτικά προγράμματα και πρωτοβουλίες (τροπολογίες αριθ. 13, 14),

- Τροπολογίες σχετικά με τον προϋπολογισμό και τις ετήσιες πιστώσεις (τροπολογίες αριθ. 16, 17).

2.1. Τροπολογίες του Ευρωπαϊκού Κοινοβουλίου που δεν έγιναν δεκτές από την Επιτροπή

Η Επιτροπή δεν έλαβε υπόψη, στην τροποποιημένη της πρόταση, πέντε τροπολογίες του Κοινοβουλίου, δηλαδή τις τροπολογίες αριθ. 4, 14, 15, 16, 17.

2.2. Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή

Στην τροποποιημένη πρότασή της, η Επιτροπή ενσωμάτωσε, αν όχι κατά γράμμα, τουλάχιστον ως προς το πνεύμα, δώδεκα από τις 17 τροπολογίες που πρότεινε το Ευρωπαϊκό Κοινοβούλιο. Πρόκειται για τις τροπολογίες αριθ. 1, 2, 3, 5, 6, 7, 8, 9, 10 (εν μέρει), 11, 12 και 13 (εν μέρει).

3. Κυριότερες τροπολογίες που επέφερε το Συμβούλιο στην τροποποιημένη πρόταση της Επιτροπής

3.1. Τροπολογίες του Ευρωπαϊκού Κοινοβουλίου που έγιναν δεκτές από το Συμβούλιο

Το Συμβούλιο δέχθηκε έντεκα από τις δώδεκα τροπολογίες που ενσωματώθηκαν, εν όλω ή εν μέρει, από την Επιτροπή στην τροποποιημένη πρότασή της, αν όχι κατά γράμμα, τουλάχιστον ως προς το πνεύμα. Πρόκειται για τις τροπολογίες αριθ. 1, 3, 5, 6, 7, 8, 9, 10 (εν μέρει), 11, 12 και 13 (εν μέρει).

Το Συμβούλιο επομένως συμφώνησε ευρέως με την τροποποιημένη πρόταση της Επιτροπής.

3.2. Τροπολογίες του Ευρωπαϊκού Κοινοβουλίου που δεν έγιναν δεκτές από το Συμβούλιο

Το Συμβούλιο δεν έκρινε σκόπιμο να ενσωματώσει στην κοινή θέση του τις τροπολογίες αριθ. 14, 15, 16, 17, όπως άλλωστε έπραξε και η Επιτροπή στην τροποποιημένη πρότασή της. Εξάλλου, το Συμβούλιο δεν έκανε δεκτή την τροπολογία αριθ. 2, αλλά περιέλαβε την τροπολογία αριθ. 4.

Όσον αφορά τις τροπολογίες που δεν έγιναν δεκτές, το Συμβούλιο, ακολούθησε το εξής σκεπτικό:

- η αιτιολογική παράγραφος στην οποία έπρεπε να ενσωματωθεί η τροπολογία αριθ. 2 διεγράφη ως περιττή, δεδομένου ότι οι εφαρμοστέοι κανόνες ήταν οι κανόνες των συνθηκών·

- όσον αφορά την τροπολογία αριθ. 14, η διαχείριση του προγράμματος, καθώς και ο συντονισμός του με άλλες κοινοτικές πρωτοβουλίες εμπίπτουν εξ ορισμού στην αρμοδιότητα της Επιτροπής. Εξάλλου, ο διορισμός των μελών των διαφόρων σχετικών επιτροπών εμπίπτει αποκλειστικά στην αρμοδιότητα των κρατών μελών,

- καθώς οι διοργανικές σχέσεις με το Κοινοβούλιο διέπονται από την ΣΕΚ, κρίνεται ανεπαρκής η εισαγωγή της πρότασης που περιλαμβάνεται στην τροπολογία αριθ. 15,

- όσον αφορά το χρηματοδοτικό πλαίσιο (τροπολογία αριθ. 16), το Συμβούλιο σημείωσε κατ' αρχάς την προσέγγιση της Επιτροπής σύμφωνα με την οποία το προτεινόμενο ποσό υπολογίστηκε λαμβάνοντας υπόψη αφενός τις πραγματικές ανάγκες στον τομέα αυτόν και αφετέρου το ανθρώπινο δυναμικό και το χρόνο που διαθέτουν οι συμμετέχοντες φορείς για την καταβολή των δαπανών. Για το ποσό που αναφέρεται στην κοινή θέση του Συμβουλίου λαμβάνεται υπόψη και το ποσό της πραγματικής δαπάνης στο πλαίσιο της προηγούμενης απόφασης, ποσό που ήταν χαμηλότερο από το χρηματοδοτικό πλαίσιο που προβλεπόταν αρχικά,

- όσον αφορά την τροπολογία αριθ. 17, είναι προφανές ότι για τις ετήσιες πιστώσεις που εγκρίνονται από την αρμόδια για τον προϋπολογισμό αρχή λαμβάνονται υπόψη οι ανάγκες σε ανθρώπινους πόρους.

3.3. Αναδιάρθρωση του κειμένου

Προκειμένου να δοθεί μεγαλύτερη σαφήνεια στο κείμενο, η σύνταξη των πρώην άρθρων 1 και 2 υπέστη μεγάλες αλλαγές και το νέο άρθρο 2 περιλαμβάνει τις θεμελιώδεις αρχές που αποτελούν τη βάση των προβλεπόμενων δραστηριοτήτων.

ΙV. ΣΥΜΠΕΡΑΣΜΑ

Το Συμβούλιο κρίνει ότι, στο σύνολό του, το κείμενο της κοινής θέσης ανταποκρίνεται στους βασικούς στόχους της τροποποιημένης πρότασης της Επιτροπής. Θεωρεί, εξάλλου, ότι έλαβε υπόψη τους ουσιαστικότερους στόχους που επιδιώκει το Ευρωπαϊκό Κοινοβούλιο με τις τροπολογίες που πρότεινε.